Владимир Бесерминї

**Владимир Бесерминї** (*8. май 1946—†20. марец 2014), професор у керестурскей ґимназиї, писатель, прекладатель и визначни роботнїк у култури Руснацох.

## Биоґрафия
Владимир Бесерминї народзени 8. мая 1946. року у Шидзе. Оцец Янко и мац Ана родз. Палєш. Владимир мал ище шестри Веру и Наду. Основну школу и ґимназию Владимир закончел тиж у Шидзе. Студирал на Филозофским факултету у Новим Садзе и под час студийох бул активни у литературней секциї КУД *Максим Горки*. Дипломовал на Филозофским факултету у Новим Садзе, на ґрупи за югославянски литератури, а як професор сербского и мацеринского, руского язика, Владимир Бесерминї почал робиц у керестурскей ОШ и тедишнєй ґимназиї 1. септембра 1970. року. Од 1977. по 1982. рок бул заняти як лектор у Прекладательней служби Скупштини АП Войводини, а як активни и замерковани културни роботнїк од 1982. року бул на професийней функциї секретара Културно-просвитней заєднїци општини Кула. 

Владимир Бесерминї бул оженєти зоз Зузану родз. Кукучкова, у малженстве мали сина Владимира и дзивку Ярославу. 

До керестурскей школи ше Владимир Бесерминї знова врацел 1. януара 1989. року, одкаль пошол до пензиї у новембрe 2010. року. Як професор у керестурскей ґимназиї велїм ґенерацийом школярох улял любов ґу рускому язику, хтори добре познал, унапредзовал и почитовал - и як фаховец и як поета и писатель, а ище вецей як позарядови активиста у рецитаторским руху у Войводини и Сербиї. 

## Творча робота у литератури и култури
Ище як школяр ґимназиї у Шидзе Владимир Бесерминї свойо писнї обявйовал у *Литературним слове*, а познєйше обявени му 5 кнїжки - збирки поезиї *Очи у морю* (1969) и *Раз повем* (2003), збирка текстох *Критики, рецензиї и огляди* (2011), автобиоґрафски призначки *Бешеда самим зоз собу* (2012) и збирка поезиї *З писню поведзене* (2013, Ужгород). Писнї, рецензиї, кнїжкох, фахово и уметнїцки критики обявйовал у *[[Шветлосц (часопис)|Шветлосци]]* и у других виданьох, бул рецензент виданьох писательом и на сербским язику, прекладал поезию зоз сербского и словацкого, хтори тиж добре познал и бешедовал.

Владимир Бесерминї свой вельки и нєзаобиходни печац зохабел у нашей култури, перше у своїм родним Шидзе, а после приходу до Керестура - у Домe култури и АРТ / РНТ Дядя и, вообще, у наших найзначнєйших манифестацийох и фестивалох. Бул ґлумец и режисер дзецинских и младежских представох у Дядї, у младших рокох водитель програмох, потим автор числених конферансох, автор рециталох хтори виводзени на манифестацийох Червеней ружи и з других нагодох, бул на чолє вецей манифестацийох того нашого найвекшого фестивалу култури, на вецей заводи и предсидатель його орґанизацийного одбору, бул на чолє Драмского мемориялу и Костельниковей єшенї, дзе бул и єден з єй сновательох. Як предсидатель Костельниковей єшенї запровадзел и барз добре сотруднїцтво з найпознатшима литературнима менами з Дружтва писательох Сербиї.

У рецитаторским руху бул прейґ 30 роки, перше як педаґоґ рецитаторох у керестурскей школи и Доме култури, а потим як селектор на месних, општинских смотрох и член фаховей комисиї на уровню Покраїни, чий єден час бул и предсидатель. Виховал велїх наших терашнїх фахових руководительох у рецитаторским руху, у руским язику, писаню конферансох и, вообще, у анґажованю у рускей култури и просвити. Владимир Бесерминї бул єден од найвреднєйших членох Дружтва за руски язик, литературу и културу од самих початкох та по остатнї роки (у мат. кнїжки є уписани под ч. 57/1974). Брал учасц у литературних стретнуцох на науково-фахових сходох, прекладал кнїжки. Роботи-прилоги му обявйовани у часопису Дружтва *Studia Ruthenica*. 

За роботу на полю култури и просвити достал Златну значку Културно-просвитней заєднїци (КПЗ) Сербиї, Искри култури КПЗ Войводини, Зарї култури КПЗ Кула, вецей припознаня Фестивалу култури Червена ружа, РНТ Дядя и други. 

Владимир Бесерминї умар 20. марца 2014. року у 68. року живота. Поховани є на теметове у Руским Керестуре.

Даєдни з писньох Владимира Бесерминя композиторe похасновали за свойо композициї хтори, потим, виводзени на манифестацийох Фестивала култури Червена ружа. 

**ТЕКСТИ ПИСНЬОХ** 

**Червена ружа** 
  

**Червене пупче** 

## Литература
* Тамаш, др Юлиян, „Просвитни роботнїки 1944-1991. рокуˮ, *Руски Керестур, лїтопис и история (1745-1991)*, Месна заєднїца Руски Керестур, 1992, бок 414.

## Вонкашнї вязи
* Михайло Зазуляк, Владимир Бесерминї: професор, писатель културни творитель, *Studia Ruthenica*, Дружтво за руски язик, литературу и културу, ч. 18, 2013, б. 208-210.]

* Владимир Бесерминї (биоґрафия и список композицийох), *Червена ружа 1962-2011, Том II,* Завод за културу войводянских Руснацох, Нови Сад, 2014, б. 481.

* М. Джуджар, Єден зоз символох нашого валалу, новини *Руске слово,* 7. септембер 2024.

* Владимир Кирда, Владимир Бесерминї, педаґоґ, културни дїяч и поета, Ютюб, 2002 / 2014.

* ''Запаметайце мойого сушеда'' - рецитує Владимир Бесерминї, Ютюб, 28. април, 2018.

* ''Очи у морю,'' рецитує автор Владимир Бесерминї, Ютюб, 28. април 2018.

 
Катеґория:Руснаци у Сербиї
Катеґория:Шидянє
Катеґория:Просвита
Катеґория:Писателє
Катеґория:Дїяче у култури
Катеґория:Народзени 1946
Катеґория:8. май
Катеґория:20. марец
Катеґория:Умарли 2014